秋日西園  其二
作者：釋道潜
朝代：宋

paragraphs: 山家無外營，超然閉幽室。
薄團北窗下，默坐終永日。
炎景忽差池，凉飈動蕭瑟。
中林多橘柚，粲粲垂華實。
凭高試裴回，幽興遽超逸。
雲霞散平岡，太白空際出。
禽歸杳莫辨，積翠鎖深蔚。
吁哉宇宙間，濩落竟一物。
胡爲市朝客，終歲浪汩沒。
翳吾樂餘生，勝事良可詰。
放懷在冥冥，身世兩俱失。